*Comunicat de presă*

*22 septembrie 2025*

**Cultura română pe scena niponă: turneu al** **Teatrului Național „Radu Stanca” Sibiu, cu sprijinul ICR**

**Teatrul Național „Radu Stanca” Sibiu** aduce în Japonia excelența teatrului românesc, cu reprezentații la **Pavilionul României din cadrul Expo Osaka 2025** și la **Tokyo Metropolitan Theatre**. Turneul este susținut de **Institutul Cultural Român de la Tokyo**, în colaborare cu **Ministerul Afacerilor Externe, Ministerul Culturii, Pavilionul României Expo 2025 Osaka**, **Ambasada României în Japonia**, **Yamamoto Noh Theater** și marchează un moment de referință în diplomația culturală a României în Asia.

Această serie de reprezentații aduce în prim-plan artele interpretative românești, consolidând vizibilitatea culturii noastre în context internațional și creând un dialog viu cu publicul divers al unei expoziții de talie mondială. Turneul reprezintă un moment de referință pentru dialogul artistic româno-japonez și pentru promovarea teatrului românesc în Asia.

Pe 24 septembrie, pe scena Expo National Day Hall a Expo Osaka 2025, va avea loc spectacolul „*Electra”* după Sofocle și Euripide, în regia lui Mihai Măniuțiu. „Electra” readuce în contemporaneitate miturile culturale europene printr-o combinație inedită între tragedia clasică și muzica populară maramureșeană, interpretată live de Grupul Iza. Spectacolul explorează legătura dintre destin și comunitate, creând un spațiu teatral unic în care tradiția și modernitatea se întâlnesc, oferind publicului o experiență culturală intensă și memorabilă.

În aceeași zi, Pavilionul României va găzdui **conferința de presă** dedicată premierei din Japonia cu „*Iona*” de Marin Sorescu, în regia lui Silviu Purcărete, cu actorul Kuranosuke Sasaki, pe 1 și 2 octombrie 2025 la Tokyo Metropolitan Theatre – Theater West. După premieră, „*Iona”* va porni într-un amplu turneu în Japonia, în următoarele orașe: **Kanazawa** – sâmbătă, 18 octombrie 2025, Hokkoku Shimbun Akabane Hall, Hokuriku Shimbun Kaikan (Ishikawa), **Matsumoto** – sâmbătă, 25 octombrie 2025, Matsumoto Performing Arts Centre – Small Hall (Nagano Prefecture), **Mito** – sâmbătă, 1 noiembrie și duminică, 2 noiembrie 2025, ACM Theatre, Art Tower Mito (Ibaraki Prefecture), **Yamaguchi** – sâmbătă, 8 noiembrie și duminică, 9 noiembrie 2025, Studio A, Yamaguchi Center for Arts and Media (YCAM) (Yamaguchi Prefecture), **Osaka** – sâmbătă, 22 noiembrie – luni, 24 noiembrie 2025, TT Hall, Cool Japan Park Osaka (Osaka Castle Park, Osaka). Silviu Purcărete și Kuranosuke Sasaki vor participa la conferință împreună cu scenograful Dragoș Buhagiar și compozitorul Vasile Șirli, alături de E.S. Ovidiu Alexandru Raețchi, ambasadorul României în Japonia, doamna Minako Naito, producător general al Tokyo Metropolitan Theatre și domnul Constantin Chiriac, director general al Teatrului Național „Radu Stanca” Sibiu și Președintele Festivalului Internațional de Teatru de la Sibiu.

*Literatura lui Marin Sorescu este nu numai un punct de referință a culturii autohtone, ci un adevărat patrimoniu lingvistic și stilistic care sintetizează câteva dintre cele mai speciale dimensiuni ale sufletului românesc. Această specificitate atât de distinctivă și de recognoscibilă a scrierilor sale, în care hazul de-a necazul se întrepătrunde cu observația precisă asupra condiției umane, atinge un apogeu în minunata piesă-metaforă „Iona” care, cu siguranță, grație talentului lui Silviu Purcărete, va fi un adevărat miracol spectacular.* (tnrs.ro)

Sub regia lui Silviu Purcărete, spectacolul „Iona” devine o experiență teatrală unică, punând în dialog spiritualitatea românească cu sensibilitatea culturală japoneză. Publicul va fi invitat într-o comuniune artistică și interculturală, în care arta scenică explorează tensiunile și armoniile universale ale existenței.

**Contact:**

Serviciul Promovare și Comunicare

biroul.presa@icr.ro;

031 71 00 622